Diari Oficial de la Generalitat Valenciana


Sumari del DOGV 7889, del 06-10-2016 (2016/7590)

RESOLUCIÓ de 14 de setembre de 2016, de la Direcció General de Formació Professional i Ensenyaments de Règim Especial, de la Conselleria d'Educació, Investigació, Cultura i Esport, per la qual es crea a la Comunitat Valenciana un cens per a la concreció de necessitats de reconeixement de la competència professional en la família professional de Seguretat i Medi Ambient que permeta obtindre la capacitació per a realitzar activitats laborals relacionades amb l'aplicació de biocides.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7889

Data del DOGV
:   06-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7590


Data del document
:   14-09-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport

RESOLUCIÓ de 14 de setembre de 2016, de la Direcció General de Formació Professional i Ensenyaments de Règim Especial, de la Conselleria d'Educació, Investigació, Cultura i Esport, per la qual es crea a la Comunitat Valenciana un cens per a la concreció de necessitats de reconeixement de la competència professional en la família professional de Seguretat i Medi Ambient que permeta obtindre la capacitació per a realitzar activitats laborals relacionades amb l'aplicació de biocides. [2016/7590]  
  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b, de la Llei Orgànica 5/2002, de 19 de juny, de les Qualificacions i de la Formació Professional.  
Per mitjà del Reial Decret 1224/2009, de 17 de juliol, de reconeixement de les competències professionals adquirides per experiència laboral, s'estableix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aquesta avaluació i acreditació de competències.  
  
Respecte d'això l'administració educativa ha previst, en l'article 40 del Reial Decret 1147/2011, de 29 de juliol, pel qual s'estableix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial Decret 1224/2009 permetrà, a les persones que desitgen cursar els ensenyaments de la Formació Professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
  
Per la seua banda l'administració laboral, en el Reial Decret 34/2008, de 18 de gener, pel qual es regulen els certificats de professionalitat, estableix en l'article 8 que el Certificat de Professionalitat es pot obtindre per mitjà dels procediments per a l'avaluació i acreditació de les competències professionals adquirides a través de l'experiència laboral o de vies no formals de formació, així com per mitjà de l'acumulació d'acreditacions parcials de les unitats de competència que comprenga el certificat de professionalitat.  
Per un altre costat el Reial Decret 830/2010, de 25 de juny, estableix la normativa reguladora de la capacitació per a realitzar tractaments amb biocides, de manera que per a realitzar activitats laborals relacionades amb l'aplicació de biocides s'ha d'acreditar haver superat una formació en aquest àmbit.  
Concretament en l'article 4.1.a.1r, es determina que quan es tracte de personal que aplica biocides dels tipus 2, 3, 4, 14, 18 i 19 (excepte els TP2 utilitzats en el control de legionel·la (clau 100 del Registre Oficial de Biocides), acreditaran la capacitació per a realitzar aquesta activitat laboral les persones que, entre altres possibilitats, estiguen en possessió d'un certificat de professionalitat que acredite les unitats de competència corresponents a la qualificació professional Serveis per al Control de Plagues (nivell 2).  
Atés que a través del Reial Decret 1536/2011, de 31 d'octubre, modificat pel Reial Decret 624/2013, de 2 d'agost, es va establir el Certificat de Professionalitat de Serveis per al Control de Plagues (SEAG0110), és possible que les persones que complisquen els requisits per a accedir al procediment previst pel Reial Decret 1224/2009 puguen, a través d'aquest, acreditar les competències professionals adquirides per experiència laboral o de vies no formals de formació i, si és el cas, sol·licitar l'esmentat Certificat de Professionalitat per quedar exempt de realitzar els seus mòduls formatius.  
El Reial Decret 830/2010, en l'àmbit dels biocides dels tipus 2, 3, 4, 14, 18 i 19, va concedir un termini de 6 anys durant els quals es prorrogava la validesa dels carnets, nivells bàsic i qualificat, fins a aquest moment homologats per a ús ambiental i en la indústria alimentària, a comptar de l'endemà de la publicació d'aquest reial decret. Però va preveure que, durant aquest període transitori, les comunitats autònomes podien adoptar les disposicions que consideraren oportunes per a pal·liar els problemes eventuals que podria ocasionar en el mercat de treball la carència dels professionals que són objecte de regulació en aquest reial decret, per mitjà d'alguna de les mesures de caràcter excepcional següents:  
a) Prorrogar la validesa, per un període de temps determinat, dels actuals carnets més enllà de la finalització del període transitori.  
b) Autoritzar noves edicions de cursos.  
Finalment el Decret 85/2016, de 8 de juliol, del Consell, ha prorrogat la validesa dels carnets de manipulador de biocides, nivells bàsic i qualificat, per a realitzar tractaments amb biocides a la Comunitat Valenciana fins al 15 de juliol de 2020.  
A la Comunitat Valenciana es va atendre durant l'any 2015 les necessitats del sector en relació al reconeixement i acreditació de competències professionals per a personal que realitzen diagnòstics de situació, planifica i avalua tractaments, supervisa riscos i defineix mesures a adoptar, i assegura el compliment de les obligacions de caràcter tècnic dels tractaments amb biocides dels tipus 2, 3, 4, 11, 14, 18 i 19 i responsables tècnics de les empreses dedicades a tractaments amb biocides dels tipus 2, 3, 4, 11, 14, 18 i 19.  
En conseqüència, procedeix ara atendre les necessitats del personal que a la nostra comunitat aplica biocides dels tipus 2, 3, 4, 14, 18 i 19 (excepte els TP2 utilitzats en el control de legionel·la (clau 100 del Registre Oficial de Biocides).  
Atés que el nombre de carnets expedits fins a la publicació del Reial Decret 830/2010 és molt elevat, és previsible una gran demanda de participació en el reconeixement i acreditació de la competència professional adquirida per experiència laboral en aquest sector.  
Per la qual cosa aquesta direcció general, per a poder donar una resposta ajustada a les esmentades necessitats de reconeixement de la competència professional, ha de conéixer la demanda real existent en el sector.  
Per tot això, informat el Consell Valencià de Formació Professional, i en virtut de les competències atorgades pel Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, així com de l'article 21 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquesta direcció general resol:  
  
Primer. Objecte  
Aquesta resolució té per objecte crear un cens, en el sector de l'aplicació de biocides en l'àmbit de la Comunitat Valenciana, per a concretar les necessitats i planificar la resposta oportuna de reconeixement de la competència professional.  
  
Segon. Població a qui va dirigit  
En l'esmentat cens es pretén recollir quins professionals del sector de l'aplicació de biocides a la Comunitat Valenciana, que complint els requisits generals d'accés al procediment (annex I) a més:  
  
- Exercisquen o hagen exercit, almenys el temps previst en l'annex I, com a personal aplicador de biocides dels tipus 2, 3, 4, 14, 18 i 19 (excepte els TP2 utilitzats en el control de legionel·la (clau 100 del Registre Oficial de Biocides):  
- En empreses (o com a autònoms) inscrits/es  
- En el Registre Oficial d'Establiments i Serveis Biocides de la Comunitat Valenciana (ROESB Comunitat Valenciana)  
- O en el registre equivalent de qualsevol altra comunitat o ciutat autònoma si és resident en la nostra Comunitat   
- Estiguen en possessió:  
- Del carnet de manipulador de biocides, nivell bàsic  
- O del carnet de manipulador de biocides, nivell qualificat  
- O del certificat de professionalitat de Gestió de Serveis per al Control d'Organismes Nocius (o tindre adquirides les seues unitats de competència reconegudes) sense tindre cap dels carnets anteriors.  
I estiguen interessats a participar en un procediment de reconeixement de la competència professional adquirida per experiència laboral, per a la qualificació professional de Serveis per al Control de Plagues (SEA028\_2).  
  
Tercer. Termini per a la inscripció en el cens   
El termini d'inscripció en el cens serà de 45 dies naturals a comptar de l'endemà de la publicació d'aquesta convocatòria en el DOCV.  
  
  
Quart. Efectes de la inscripció en el cens  
La inscripció en el cens promogut per aquesta resolució donarà prioritat per a poder participar en qualsevol acció promoguda per l'administració competent a la Comunitat Valenciana dirigida a obtindre l'acreditació de les unitats de competència de la qualificació exigida pel Reial Decret 830/2010, Serveis per al Control de Plagues (SEA028\_2), per reconeixement de l'experiència laboral i/o formació no formal.  
  
  
Cinqué. Aplicació informàtica  
Per a dur a terme aquest cens s'utilitzarà l'aplicació informàtica dissenyada per a la implementació de procediments de reconeixement de la competència professional adquirida per experiència laboral i/o formació no formal, la gestió de la qual correspon al Servei de Gestió de la Formació i Qualificació Professional de la Direcció General de Formació Professional i Ensenyaments de Règim Especial.  
  
Sisé. Inscripció telemàtica en el cens  
Les persones que desitgen inscriure's en el cens hauran d'omplir un formulari telemàticament. L'esmentat formulari es trobarà en la web de la Conselleria d'Educació, Investigació, Cultura i Esport (Formació: Qualificacions Professionals: http://www.ceice.gva.es/web/cualificaciones-profesionales). Una vegada omplits i remesos en línia les persones interessades podran imprimir una còpia de la sol·licitud com a comprovant de la remissió i hauran de conservar-la per si se'ls requereix en algun moment per l'administració.  
  
Seté. Les dades de la sol·licitud telemàtica  
D'acord amb el que disposa l'article 5 de la Llei Orgànica 15/1999, de Protecció de Dades de Caràcter Personal, s'informa:  
- Que les dades facilitades en els esmentats formularis seran incorporades als fitxers de l'administració convocant i que seran objecte de tramitació a fi de determinar els prevists en aquesta resolució. Igualment seran objecte de cessió a les administracions competents amb la finalitat de poder gestionar els drets derivats de la sol·licitud.  
  
- Que la persona interessada podrà exercir els seus drets davant de la pròpia administració competent.  
Per un altre costat s'informa que aquelles persones interessades, en remetre la sol·licitud declaren que totes les dades consignades són veraces i expressament que:  
- Es comprometen a provar documentalment aquestes quan se'ls requerisca per a això.  
- Que són coneixedores que en el cas de falsedat en les dades i/o en la documentació aportades o ocultament d'informació, de la qual es puga deduir intenció d'engany en benefici propi o alié, podran ser excloses del procediment que es puguen derivar d'aquesta convocatòria, ser objecte de sanció i, si és el cas, els fets s'informaran al Ministeri Fiscal per si pogueren ser constitutius d'un il·lícit penal.  
  
  
Huité. Entrada en vigor i recursos  
La resolució produirà efectes des de l'endemà de la seua publicació en el Diari Oficial de la Comunitat Valenciana.  
De conformitat amb el que disposen els articles 109, 114 i 115 de la Llei de Règim Jurídic de les Administracions Públiques i del Procediment Administratiu Comú, aquest acte que no esgota la via administrativa,podrà ser recorregut en alçada, en el termini d'un mes a partir de l'endemà de la seua publicació, davant del secretari autonòmic d'Educació i Investigació.  
  
València, 14 de setembre de 2016. La directora general de Formació Professional i Ensenyaments de Règim Especial: Marina Sánchez Costas.  
  
  
ANNEX I  
Requisits de participació en un procediment de reconeixement de la competència professional adquirida per experiència laboral i/o formació no formal  
  
1. Requisits  
Les persones que desitgen participar en un procediment de reconeixement de la competència professional adquirida per experiència laboral i/o formació no formal han de complir els requisits següents:  
1. Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió Europea, o ser titular d'una autorització de residència o, de residència i treball a Espanya en vigor, en els termes establits en la normativa espanyola d'estrangeria i immigració,  
2. Tindre 20 anys complits en el moment de realitzar la inscripció, per a qualificacions de nivell II i III, i 18 anys per a qualificacions de nivell I.   
3. Tindre experiència laboral i/o formació relacionada amb les competències professionals que es volen acreditar:  
- En el cas d'experiència laboral. Justificar en els últims 10 anys transcorreguts abans de realitzar-se la convocatòria, per a qualificacions de nivell II i III, almenys 3 anys, amb un mínim de 2000 hores treballades en total. I per a qualificacions de nivell I, almenys 2 anys, amb un mínim de 1200 hores treballades en total.  
- En el cas de formació. Justificar en els últims 10 anys transcorreguts abans de realitzar-se la convocatòria, almenys 300 hores per a qualificacions de nivell II i III, i 200 hores per a qualificacions de nivell I. En els casos en què els mòduls formatius associats a la unitat de competència que es pretén acreditar contemplen una duració inferior, s'hauran d'acreditar les hores establides en aquests mòduls (veure annex II).  
  
  
2. Justificació dels requisits  
1. La justificació de l'experiència laboral es farà amb els documents següents:  
a) Per a treballadors o treballadores assalariats/ades:  
Certificació de la Tresoreria General de la Seguretat Social, de l'Institut Social de la Marina o de la mutualitat a què estigueren afiliats/ades, on conste l'empresa, la categoria laboral (grup de cotització) i el període de contractació, i contracte de treball o certificat de l'empresa on hagen adquirit l'experiència laboral, en la qual conste específicament la duració dels períodes de prestació del contracte, l'activitat exercida i l'interval de temps en què s'ha realitzat aquesta activitat.  
  
b) Per a treballadors o treballadores autònoms/es o per compte propi:  
Certificació de la Tresoreria General de la Seguretat Social o de l'Institut Social de la Marina dels períodes d'alta en la Seguretat Social en el règim especial corresponent i descripció de l'activitat exercida i interval de temps en què s'ha realitzat aquesta.  
  
c) Per a treballadors o treballadores voluntaris/àries o becaris/àries:  
Certificació de l'organització on s'haja prestat l'assistència en què consten, específicament, les activitats i funcions realitzades, l'any en què s'han realitzat i el nombre total d'hores dedicades a aquestes.  
  
2. Per a les competències professionals adquirides a través de vies no formals de formació, la justificació es realitzarà per mitjà de document que acredite que l'aspirant posseeix formació relacionada amb les unitats de competència que es pretenguen acreditar, en el qual consten els continguts i les hores de formació.